VEGA i samarbejde med Byens Børn Records præsenterer:  
**Digte & Lyd vender tilbage til VEGA med nyt imponerende program**

*Søndag d. 4. oktober slår VEGA dørene op til endnu en helt unik aften, hvor nogle af de bedste danske kunstnere tager livtag med foreningen af musik og lyrik.*

Efter et udsolgt og voldsomt anmelderrost arrangement i februar præsenterer VEGA igen en unik aften centreret omkring digte og lyd.

Til Digte & Lyd vol. 1 blev der slået en tyk streg under, at mødet mellem musik og lyrik er alt andet end elitært, svært tilgængeligt eller kedeligt. Politiken gav aftenen 5 hjerter og skrev: “*Det ambitiøse koncept “Digte og Lyd” kunne let være blevet for meget af det gode, men blev i stedet rasende smukt*”.

Ane Cortzen er tilbage i værtsrollen og guider os gennem oplæsninger, samtaler og musik fra aftenens program:

**Program**

[Maria Gerhardt](http://www.forfatterweb.dk/oversigt/gerhardt-maria/hele-portraettet-om-maria-gerhardt) – oplæsning og sampling af hendes nye digtsamling, *Amagermesteren*

[Signe Gjessings](http://www.forfatterweb.dk/oversigt/gjessing-signe/hele-portraettet-om-signe-gjessing) digte akkompagneres af [Mike Sheridans](https://www.facebook.com/mikesheridanmusic) maskiner og instrumenter.   
*Pause*  
Hemmelig gæsteforfatter  
[Jørgen Leth](http://da.wikipedia.org/wiki/J%C3%B8rgen_Leth) feat. [IKI](http://www.ikivocal.com/) - en blanding af digte fra hele Jørgen Leths forfatterskab tilsat vokalbandet IKI

Maria Gerhardt, også kendt som dj’en, Nattens Dronning: Djuna Barnes, debuterede i 2014 som skønlitterær forfatter med romanen *Der bor Hollywoodstjerner* *på vejen*. En bog der bl.a. er en kærlighedsskildring og en fortælling om at overleve en alvorlig kræftsygdom. Til aftenens program vil Maria Gerhardt sample sig selv og læse op fra sin nye digtsamling, *Amagermesteren*.

**Electro og skrøbelige digte**

Signe Gjessing vandt sidste år Danmarks største debutantpris Bodil og Jørgen Munch-Christensens Kulturlegat for digtsamlingen *Ud i det u-løse.* Hendesfragmentariske, bløde oplæsning er fyldt med musik. Sammen med det unge supertalent, den elektroniske musiker, Mike Sheridan kommer de denne aften til at skabe en helhedsoplevelse. Mike Sheridans bløde, ambiente musik taler til hjertet og er den perfekte ledsager til Signe Gjessings skrøbeligt stærke digte.

**Ikonet og IKI**   
Kulturikonet Jørgen Leth har siden 60’erne været en af de mest markante stemmer i dansk kulturliv, hvor han var en af de første til at kaste sig ud i genren spoken word. Denne aften går han på scenen med vokalbandet IKI.   
IKI betyder liv på japansk, og musikken er i den grad levende, da alt musik fra de 6 kvindelige vokalister er improviseret på stedet - intet er aftalt på forhånd. Samarbejdet mellem Jørgen Leth og IKI begyndte i 2011, da band og forfatter mødtes i studiet til indspilning af spoken-word pladen *TI*. De har ikke arbejdet sammen siden da - og koncerter i VEGA bliver således deres første live-optrædennogensinde

**Fakta om koncerten:**  
Digte & Lyd i VEGA m. Maria Gerhardt, Mike Sheridan og Signe Gjessing samt Jørgen Leth og Kvindevokalkoret IKI   
Søndag 4. oktober kl. 18 – Dørene åbner kl. 17.00 med mulighed for køb af mad   
Store VEGA, Enghavevej 40, 1674 Kbh. V  
250 kr. + gebyr

Billetsalget starter senere i dag via VEGAs hjemmeside og Billetnet.